Кредиторите по втория облигационен заем, предоставен на БДЖ Холдинг, са запорирали сметките на БДЖ - Пътнически превози, научи екипът ни от наши източници. Причината - дъщерната компания е солидарен длъжник с холдинга. Направен е запор на дъщерното дружество на холдинг БДЖ - БДЖ - "Пътнически превози" за 40 милиона лева, съобщи в сутрешния блок на БНТ "Денят започва" Велик Занчев, заместник-министър на транспорта, информационните технологии и съобщенията . Той е частичен, уточни Занчев, както и че е направен миналата седмица. Целият разговор гледайте във видеото.

Велик Занчев, заместник-министър на транспорта: 103 милиона е целият дълг, който се дължи по втора облигационна емисия. Тази втора облигационна емисия е емитирана 2007 година - 120 милиона евро. Ние сме изплатили част от нея и към момента Холдинг БДЖ дължи 103 милиона главници и лихви и тъй като оперативно дружеството, което работи добре и което е субсидирано от страна на държавата и където влиза субсидията е БДЖ- Пътнически превози, те са запорирали сметките на БДЖ - Пътнически превози, така че да могат да ни притиснат и да могат да получат тези пари.









Какви са възможните решения?

Търси се решение, за да може да не се стигне до спиране на оперативната дейност на дружествата в Холдинг БДЖ, коментира ситуацията заместник-министър Занчев.



Велик Занчев, заместник - министър на транспорта: Обсъждаме най-различни варианти, като имаме конкретен, върху който ще се спре финансовото министерство, ще го оповестим и ще задействаме механизма, така че да няма проблем и да не спре оперативната дейност на холдионг БДЖ.

За съжаление ние водим интензивни разговори с кредиторите, но сега те втвърдиха позицията и затова сме изправени пред този казус, обясни още Занчев.

Той изрази надежда в близките дни - до понеделник да има вариант за действие.

Велик Занчев, заместник-министър на транспорта: Ние сме информирали кредиторите за състоянието, за възможностите и предварително начертаните механизми какъв може да бъде вътрешния ресурс на министерството на транспорта, но за съжаление при всички тези механизми ние няма как толкова бързо да погасим този дълг, за това се разглеждат и варианти с министерство на финансите.

"Кредиторите в момента тотално извиват ръцете" - така коментира темата Петър Бунев, който е председател на Съюза на железничарите в България към КНСБ.

Петър Бунев, който е председател на Съюза на железничарите в България към КНСБ: Чудя се защо кредиторите действат толкова силно, кредиторите в момента тотално извиват ръцете.

Бунев обясни, че мениджмънтът на БДЖ е успял да изплати поне заплатите няколко дни по-рано.



Петър Бунев, който е председател на Съюза на железничарите в България към КНСБ: Иначе сега щяхме да имаме голям проблем, защото нямаше да могат да бъдат изплатени заплатите.

Бунев допълни, че има напрежение и самият той е получил множество запитвания дали занапред ще има проблем със заплатите и притеснения за следващи месеци.



